དགའ་ལྡན་ཁྲི་ཐོག་བཅུ་གཅིག་པ་འདར་སྟོན་བློ་བཟང་གྲགས་པ

དགའ་ལྡན་ཁྲི་ཐོག་བཅུ་གཅིག་པ་འདར་སྟོན་བློ་བཟང་གྲགས་པ། རབ་བྱུང་བདུན་པའི་ས་བྱ་ ༡༤༢༩ ལོར་གཙང་སྟོད་འདར་དུ་འཁྲུངས། ཆུང་དུས་ནས་གཙང་འདར་ཆོས་སྡེར་རབ་ཏུ་བྱུང༌། ཡི་གེ་ཕྱི་མོ་ནས་གཞུང་ཆེན་ཁག་ལ་བརྩོན་པས་འཛིན་གྲྭའི་བརྒལ་བརྟག་བརྩི་བཞག་སྐྱོར་དཔོན་གནང་སྟེ། གཙང་དུ་མཁས་པའི་མཚན་སྙན་འབར། དབུས་སུ་བྱོན་ནས་གདན་ས་འབྲས་སྤུངས་མཁས་མང་བློ་གསལ་གླིང་གི་མཁན་ཆེན་དཔལ་ལྡན་བློ་གྲོས་དང༌།དགའ་ལྡན་ཁྲི་ཐོག་བརྒྱད་པ་རྗེ་སྨོན་ལམ་དཔལ་བ། མཁས་པ་ཀུན་ལེགས་པ། དགའ་ལྡན་ཁྲི་ཐོག་དྲུག་པ་དབེན་ས་སྙན་རྒྱུད་ཀྱི་བསྟན་པའི་བདག་པོ་བ་སོ་ཆོས་ཀྱི་རྒྱལ་མཚན། ཆོས་རྗེ་ཤེར་འབྱུང་བ་སོགས་དགེ་ལྡན་རིང་ལུགས་འཆང་བའི་སྐྱེས་ཆེན་དུ་མའི་ཞལ་ནས། མདོ་སྔགས་ཀྱི་དཀའ་གནད་དང་དབང་ལུང་མན་ངག་རྒྱ་ཆེར་ཞུས་པས་དབུས་སུའང་མཁས་པའི་ཚད་དུ་བགྲངས། ཐང་སྐྱ་དང་གསང་སྔགས་མཁར་དུ་འཆད་མཉན་པ་གདན་དྲངས་པ་ལྟར་ཕེབས་ཏེ་རྣམ་འགྲེལ་གྱི་འཆད་ཉན་རྒྱ་ཆེར་སྤེལ། དེ་ནས་དགའ་ལྡན་ཤར་རྩེ་ཆོས་རྗེའི་ཁྲིར་ཕེབས་ནས་མདོ་སྔགས་ཀྱི་ཆོས་ཚུལ་དུ་མ་གསུང་བཞིན་པའི་མུར། དགུང་ལོ་དོན་གཉིས་པ་རབ་བྱུང་བརྒྱད་པའི་ལྕགས་སྤྲེལ་ ༡༥༠༠ ལོར་དགའ་ལྡན་གསེར་ཁྲིར་ཕེབས་ཏེ། ཡི་དམ་བདེ་གསང་འཇིགས་གསུམ་དང༌། དཔལ་དུས་ཀྱི་འཁོར་ལོ༌། བྱང་ཆུབ་ལམ་རིམ་ཆེན་ཆུང༌། དྲང་ངེས་རྣམ་འབྱེད། རྩ་འཇུག་བཞི་གསུམ་སོགས་ཀྱི་ཁྲིད་ལུང་རྒྱ་ཆེར་སྤེལ། བྱ་བྲལ་ལྷ་དབང་རྣམ་རྒྱལ་གྱིས་མཛད་པའི་པཎ་ཆེན་བསོད་ནམས་གྲགས་པའི་རྣམ་ཐར་ལས། དགའ་ལྡན་དུ་འདར་སྟོན་བློ་བཟང་གྲགས་པ་ལས་འཇམ་དབྱངས་ཆོས་སྐོར་ཡོངས་སུ་རྫོགས་པ་གསན་པར་མཛད། ཅེས་ཀྱང་འབྱུང་བས་མཚོན།
སྔ་ཕྱིར་མདོ་སྔགས་གཉིས་ཀའི་ཟབ་རྒྱས་ཆོས་ཀྱི་སྒོ་འཕར་ཡངས་པོར་ཕྱེས། ཆུ་ཕག་ ༡༥༠༣ ལོར་རྒྱལ་དབང་ཀརྨ་པ་ཆེན་པོས་སླར་ཡང་བྱམས་པའི་ལུང་བསྟན་གྱི་མཇུག་གནན་ཆེད་ལྷ་སའི་ཤར་དུ་ཀརྨ་ཐུབ་ཆེན་ཆོས་འཁོར་གླིང་གྲྭ་ཚང་གི་རྨངས་གཏིང་པར་སེར་འབྲས་སོགས་དབུས་ཀྱི་དགེ་ལྡན་པ་ཚོ་སེར་དམག་ལངས་ནས་དགོན་པ་གཏོར། དབུས་གཙང་གི་སྡེ་པ་ཚོའི་ཇུས་སྐུལ་འོག་ཞྭ་དམར་སེར་འཁྲུགས་པས་བསྟན་པ་ལ་གད་ཆག་ཅི་ཆེར་བྱུང༌། 
རྒྱལ་མཆོག་ཀརྨ་པ་ཆེན་པོ་དང་ཁྲི་ཆེན་འདི་བ་ཕྱོགས་སུ་འཛིན་པའི་རླུང་གིས་མི་གཡོ་བར་གསེར་གྱི་རི་བཞིན་བརྟན་པར་བཞུགས་ཤིང༌། དགའ་ལྡན་རྣམ་པར་རྒྱལ་བའི་གླིང་དུ་རྒྱལ་བ་འོད་དཔག་མེད་ཀྱི་གསེར་སྐུ་ཆེན་མོ་དང༌། བདེ་ཆེན་གསང་སྔགས་མཁར་དུ་དཔལ་དུས་ཀྱི་འཁོར་ལོའི་གསེར་སྐུ་ཆེན་མོ་གསར་བཞེངས་མཛད་པས་མཚོན་བཤད་སྒྲུབ་ལས་གསུམ་གྱི་སྒོ་ནས་འཇམ་མགོན་རྒྱལ་བའི་ལུགས་བཟང་བླ་ན་བཏེགས། དགུང་ལོ་གྱ་གསུམ་པ་རབ་བྱུང་དགུ་པའི་ལྕགས་ལུག་ ༡༥༡༡ ལོར་དགོངས་པ་ཞི་བར་གཤེགས་པའི་སྐུ་གདུང་དངུལ་གྱི་མཆོད་སྡོང་བྱིན་རླབས་ཀྱི་ཚན་ཁ་འབར་བཞིན་གསང་སྔགས་མཁར་དུ་བཞུགས་ཤིང༌། དགའ་ལྡན་དུ་རྗེ་འདི་ཉིད་ཀྱི་དུས་མཆོད་ཀྱང་ཚུགས། །
Category:མི་སྣ།